OBH 9281/1996.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

Az eljárás megindítása

A panaszos beadvánnyal fordult az állampolgári jogok országgyűlési biztosához a víz- és csatornadíj kompenzáció átutalása és bérlakása műszaki állapota miatt, melyben sérelmezte a XII. kerületi Önkormányzat eljárását.

A megállapított tényállás

A panaszos vegyes tulajdonú házban lakik, s ebből számtalan, de időközben orovosolt problémája származott. 

Meghallgatása során elmondta, hogy jövedelmi viszonyaira tekintettel víz- és csatornadíj hozzájárulásban részesül, aminek az átutalása körüli nehézségek miatt jelentős díjhátraléka keletkezett, amit többszöri kérése ellenére nem rendeztek.

Panasza második részében azt sérelmezi, hogy a felette és mellette lévő lakásban folytatott építkezések következtében lakásában károsodások (beázás, repedés, átfúrás) keletkeztek.

Az érintett alkotmányos jog

Az 1949. évi XX. törvény a Magyar Köztársaság Alkotmánya 17. §-a:

"A Magyar Köztársaság a rászorulókról kiterjedt szociális intézkedésekkel gondoskodik."

Az 1949. évi XX. törvény a Magyar Köztársaság Alkotmánya 18. §-a:

" A Magyar Köztársaság elismeri és érvényesíti mindenki jogát az egészséges környezethez."

A vizsgálat megállapításai

Az ügyben az Obtv. 18. §. (3) bekezdése alapján a XII. kerületi Önkormányzat aljegyzőjét vizsgálat lefolytatására kértem fel.

A vizsgálat adatai szerint a megállapított víz- és csatornadíj kompenzációt a kezelő HÁGÓ Kft. minden alkalommal jóváírta. A jóváírás menetét kétség kívül nehézkessé tette a különböző szervekhez történő utalások, ami ma már megszűnt.

A kompenzáció jóváírása ellenére a HÁGÓ Kft. nyilvántartása szerin a panaszosnak jelenleg 8.609.- Ft tartozása van. Ezt a bérlő vitatja, ezért a bizonylatok kölcsönös egyeztetése elkerülhetetlennek látszik.

A panaszos lakásán lefolytatott helyszíni szemle tapasztalatai szerint csak régi beázásokból eredő, kiszáradt foltok találhatók, melyek helyreállítására tett ajánlatot a bérlő elhárította. A lakás falain átfúrások, áttörések nem találhatók.

A vizsgálat során beszerzett és rendelkezésre álló adatok alapján megállapítottam, hogy az önkormányzat eljárása során jogszabálysértést, mulasztást nem követett el, alkotmányos visszásság nem keletkezett, erről az Obtv. 19. §. (1) bekezdése alapján a panaszost e jelentés megküldésével értesítem.

Budapest, 1997.

Dr. Polt Péter